ด่วน! ฮ.”คิงพาวเวอร์” ตกไฟลุกท่วม นักข่าว ESPN ชื่อดังยัน “เจ้าสัววิชัย” อยู่บนเครื่อง!!
ด่วน! ฮ."คิงพาวเวอร์" ตกไฟลุกท่วม นักข่าว ESPN ชื่อดังยัน "เจ้าสัววิชัย" อยู่บนเครื่อง!!
28 ต.ค. 2561

ผู้สื่อข่าวรายงานว่า เลสเตอร์ ซิตี้ สโมสรดังแห่งเวที พรีเมียร์ลีก อังกฤษ ออกแถลงการณ์ว่า เกิดเหตุ เฮลิคอปเตอร์ตกลงตรงบริเวณที่จอดรถข้างสนาม คิง เพาเวอร์ สเตเดี้ยม หลังจบเกมลีกนัดที่ทีมเปิดบ้านเสมอ เวสต์แฮม ยูไนเต็ด 1-1 เมื่อวันเสาร์ที่ 27 ตุลาคม ที่ผ่านมา
โดยแถลงการณ์ระบุว่า “เรากำลังให้ความช่วยเหลือเจ้าหน้าที่ตำรวจเลสเตอร์เชียร์และหน่วยบริการฉุกเฉินกับเหตุการณ์ใหญ่ที่สนาม คิง พาวเวอร์สเตเดี้ยม สโมสรจะออกแถลงการณ์เพิ่มเติมทันทีที่ข้อมูลได้รับการยืนยัน”
ทั้งนี้ ยังไม่มีการยืนยันถึงจำนวนผู้เสียชีวิตและผู้ได้รับบาดเจ็บจากเหตุการณ์ในครั้งนี้
อย่างไรก็ดี นายเบน เจค็อบส์ ผู้สื่อข่าวจาก “อีเอสพีเอ็น” ระบุว่า นายวิชัย ศรีวัฒนประภา ประธานสโมสรเลสเตอร์ ซิตี้ เป็นผู้โดยสารอยู่ในเฮลิคอปเตอร์ลำดังกล่าว ซึ่งอยู่ระหว่างการเดินทางกลับไปยังกรุงลอนดอน ภายหลังชมเกมการแข่งขันฟุตบอลพรีเมียร์ลีก คู่ระหว่าง เลสเตอร์ซิตี้ และ เวสต์แฮม ยูไนเต็ด
ขณะที่รายงานข่าวจากต่างประเทศระบุว่า เฮลิคอปเตอร์ลำดังกล่าวมูลค่า 2 ล้านปอนด์ (ราว 86 ล้านบาท) เป็นลำที่เจ้าของสโมสรเดอะ ฟ๊อกซ์ชาวไทยใช้เป็นพาหนะอยู่เป็นประจำ แถมมีการคาดกันว่าในเกมเสมอกับเดอะ แฮมเมอร์สคุณวิชัยน่าจะเป็นสมาชิกคนเดียวของตระกูลที่อยู่ในสนาม และน่าจะขึ้นไปฮอ.ลำดังกล่าว ส่วน คุณท๊อป อัยยวัฒน์ ลูกชายและรองประธานสโมสร และ จอน รัดกิ้น ผู้อำนวยการฟุตบอลของสโมสร ไม่ได้อยู่บนเครื่องในขณะเกิดเหตุ
ทั้งนี้ หากมีความคืบหน้าประการใด “ข่าวหุ้นธุรกิจออนไลน์” จะรายงานให้ทราบต่อไป